47.

on arvamusel, et järgmine ELi eelarveraamistik peab suutma tagada, et: a. Euroopa kõige vähem arenenud ja teatud erivajadustega püsivate geograafiliselt ebasoodsate tingimustega piirkonnad suudavad koondada oma lähenemisjõupingutusi, eelkõige tõstes oma konkurentsivõimet ning tagades selle kaudu kogu Euroopa Liidule senisest tasakaalustatuma majandusliku, sotsiaalse ja territoriaalse arengu; b. juhul kui piirkonnad langevad toetuste saajate hulgast välja, on siiski olemas asjakohased ja õiglased üleminekutingimused, nii et Euroopa ühtekuuluvuspoliitika abil saavutatud eesmärgid ei satuks küsimärgi alla. Seejuures tuleb tagada kõnealuste riikide ja piirkondade võrdne kohtlemine kogu Euroopas sõltumata asjaolust, millises liikmesriigis need asuvad; c. ka edaspidi toetatakse sihipäraselt oma pädevuste arendamisel (eelkõige uuendustegevuse valdkonnas) sellised piirkondi, mis annavad juba praegu olulise panuse ELi konkurentsivõimesse globaliseerunud maailmas; d. prioriteetseks seatakse säästva regionaalarengu ja konkurentsivõime Euroopa poliitika, milles osalevad kõik ELi piirkonnad. Kõnealuse poliitika toel saavad kõik kohalikud ja piirkondlikud omavalitsused leida strateegilised suunised ja piisavad rahalised vahendid vajalike uuenduslike investeeringute tegemiseks, et soodustada asjaomaste kogukondade kohanemist majanduslike, ühiskondlike ja tehnoloogiliste struktuurimuutustega ning kasutada ära asjaomaste territooriumide konkreetseid eeldusi ja võimalusi ülemaailmses kontekstis; eelkõige puudutab see väikeseid ja keskmise suurusega ettevõtteid, kuna need moodustavad Euroopa majanduse selgroo; e. rakendatakse solidaarsuse põhimõttest lähtuvat poliitikat, et tagada kõigile kodanikele võrdsed võimalused juurdepääsuks haridus- ja kutseõppeinfrastruktuurile ja teenustele ning et tagada kõigile andekatele inimestele võimalus kasutada kaasaegsemaid uurimisvõimalusi. On vaja, et kohalikud, piirkondlikud, liikmesriikide ja ELi ametiasutused saaksid ühendada oma jõupingutused, et soodustada akadeemilise ringkonna, teadusmaailma ja ärimeeste kohtumisi ning innustada nende ühinemist võrgustikega ELi ja ülemaailmsel tasandil; f. Euroopa integratsiooni projekti aluseks olev liikumisvabadus saab uut hoogu tänu üleeuroopalistesse transpordivõrkudesse tehtavate investeeringute suurendamisele. Poliitika peab toetama säästvaid transpordiliike, ühendusi erinevate transpordisüsteemide vahel ja eriti just sidusat üleeuroopalist raudteevõrku, mis aitab vähendada süsihappegaasi heitkoguseid samaaegselt lühendades transpordiaegu ja -kulusid nii reisijate kui ka kaubavedude puhul. Lisaks on vaja soosida säästvat meretransporti; g. kõik Euroopa piirkonnad on võrdsel määral valmis kliimamuutustega toimetulekuks, neil on vahendid kliimamuutusi põhjustavate teguritega tegelemiseks ja tagajärgedega kohanemiseks, eelkõige kõige rohkem mõjutatud elanikkonnarühmade ja majandustegevuses osalejate jaoks. On vaja investeerida säästva arengu mudelitesse, mis võtavad piisaval määral arvesse kohalikke võimalusi ja piiranguid; h. Euroopa Liidul on energiapoliitika, mis põhineb liikmesriikidevahelisel solidaarsusel, energiaga varustamise kindlusel ning energia tootmise, edastamise ja tarbimise mudelite jätkusuutlikkusel ning austab liikmesriikide valikuvabadust energiakandjate valikul. Seejuures on parimad võimalused uuendustegevuse ja tarbimisharjumuste ulatuslike muutuste eest hoolitsemiseks just kohalikul ja piirkondlikul tasandil; i. Euroopa annab vastuse rändevoogude juhtimisele, kasutades kohalikul ja piirkondlikul tasandil juba rakendamist leidnud parimaid lahendusi. On hädavajalik, et need, kes seisavad kohapeal iga päev silmitsi ohuolukordadega, võivad loota Euroopa solidaarsusele ja koostööle; j. tunnistatakse kohalike ja piirkondlike omavalitsuste keskset rolli demograafiliste muutuste tagajärgedega kohanemise meetmete elluviimisel; k. Euroopal on kaasaegne, konkurentsivõimeline, mitmekesine ja jätkusuutlik põllumajandus, mis tagab Euroopa toidu ohutuse ja eelistatuse ning säilitab selle osatähtsuse ülemaailmses kaubanduses, unustamata liidu sooduskohtlemist. Põllumajandusele on vaja anda vajalikku toetust, et sellest kujuneks vahend meie elu kvaliteedi tõstmiseks, järgmiste põlvkondade elu kvaliteedi säilitamiseks, kliima soojenemise vastase võitluse toetamiseks ning meie keskkonna ja meie maastike bioloogilise mitmekesisuse ja kvaliteedi säilitamiseks; l. Euroopa saab jätkata oma naabruspoliitikat ja teostada ühisprojekte oma kaugemal asuvate partneritega. Tuleb püüelda selle poole, et liidu välissuhted saaksid järjest rohkem kasu kohalike ja piirkondlike omavalitsuste poolt tehtava piiriülese ja detsentraliseeritud koostöö tulemustest. Rõhutada tuleb piiriülest koostööd, arvestades selle osatähtsust tegurina rahu tagamisel, ühiste eesmärkide ja väärtuste määratlemisel ja kinnitamisel ning territoriaalse ühtekuuluvuse edendamisel;